Wirja artistika – It-Tama Tgħajjex il-Bidwi L-Għaqda Filantropika Talent Mosti, bil-kollaborazzjoni tal-Kunsill Lokali tal-Mosta, bi pjaċir tippreżenta wirja artistika bl-isem It-Tama Tgħajjex il-Bidwi, bil-parteċipazzjoni tal-artisti Vincent Abdilla, George Apap, Francis Galea u Mark Schembri. Il-wirja se ssir bejn il-Ħamis 23 ta' Ġunju u s-Sibt 9 ta' Lulju 2016, fir-Razzett tal-Markiż Mallia Tabone, Triq Wied il-Għasel, il-Mosta. Dħul bla ħlas. Il-ħinijiet tal-ftuħ huma: mit-Tnejn sas-Sibt, mis-6.30pm sat-8.30pm; u l-Ħdud, mill-10.00am sa nofsinhar u bejn is-6.30pm u t-8.30pm Din l-attività għandha l-appoġġ tas-Segretarjat Parlamentari għall-Gvern Lokali u tal-Awtorità tat-Turiżmu ta' Malta flimkien mal-Valletta 2018 Foundation. Għal aktar tagħrif żur is-sit www.talentmosti.com jew il-paġna ta' Facebook: razzett tal-markiż. Din l-attività għandha l-kollaborazzjoni sħiħa tal-Kunsill Skolatiku tal-Iskola Sekondarja Bniet, fi ħdan il-Kulleġġ Maria Reġina. Soċjetà Al Jolson Is-Soċjetà Internazzjonali Al Jolson se torganizza ħarġa għal Għawdex nhar il-Ħamis 23 ta' Ġunju 2016, għall-membri u l-ammiraturi tal-kantant leġġendarju Al Jolson. Għal aktar tagħrif ċempel 9988 0489 jew ibgħat email lil: [email protected] Inawgurazzjoni tal-ewwel fażi ta' trofew artistiku fl-Imqabba Fl-okkażjoni tal-Festa tal-Madonna tal-Ġilju 2016 fl-Imqabba, se ssir l-inawgurazzjoni tal-ewwel fażi ta' trofew artistiku; proġett fuq skala kbira li l-Għaqda tal-Armar Madonna tal-Ġilju ilha għal dawn l-aħħar snin taħdem fuqu. Din se ssir nhar il-Ħamis 16 ta' Ġunju 2016, fl-10.00pm, fil-pjazza ewlenija tal-Imqabba. Se jkun hemm spettaklu multiviżiv imżewwaq bi dwal u nar. Wara, jintlaħaq il-qofol tal-marċ brijuż tat-tridu bis-sehem tal-banda mistiedna San Ġużepp tal-Ħamrun. Aktar informazzjoni tinkiseb mis-sit elettroniku uffiċjali tas-Soċjetà Mużikali Madonna tal-Ġilju www.talgilju.com Programm vokali u mużikali tal-festa Madonna Tas-Sacro Cuor – Tas-Sliema Is-Soċjetà Filarmonika Sliema, flimkien mal-Patrijiet Franġiskani u l-Kummissjoni Festi Parroċċa Madonna Tas-Sacro Cuor, tippreżenta l-programm vokali u mużikali tal-festa mill-Banda Ċittadina Sliema, taħt id-direzzjoni tas-surmast direttur, il-Mro Lesley Tabone. Dan il-programm se jsir nhar it-Tnejn 27 ta' Ġunju 2016 fis-7.30pm, fil-knisja parrokkjali Madonna tas-Sacro Cuor, Tas-Sliema. Il-programm jiftaħ bil-Fanfarre & Theme ta' Ronnie Debattista, ekssurmast direttur. Jieħdu sehem is-soprano Claire Caruana li se tkanta l-Ave Marija ta' Michael Lorenc u l-Ave Marija ta' William Gomez, it-tnejn fuq arranġament tal-Mro Lesley Tabone, kif ukoll il-kantanta Marie Claire Attard Bason li se tkanta Holy Mother ta' Eric Clapton.